《寄胡孟韬兼怀惟寅李子》
明代·胡应麟

乍别君山署，仍飞帝苑航。谈天来碣石，赋雪罢潇湘。

阙已蓬莱近，斋犹苜蓿长。芝兰搴馥郁，桃李树芬芳。

国子先生列，成均博士行。传经酬寂寞，问字斗趋蹡。

安定才何屈，昌黎誉渐扬。论兵肝胆赤，谏猎鬓毛苍。

僚属频携糗，生徒竞裹粮。瑟寒朝煦日，毡薄夜凝霜。

五鹿新回座，三鳣旧报堂。九流穷竹素，六馆校青缃。

赠酒逢司业，持斋学太常。烟霞萦绣佛，雷电激干将。

晓殿游鳷鹊，春城宿凤凰。长扬催拄笏，太液待飞觞。

万寺西陵外，双扉北斗傍。垂鞭时觅句，缓带日成章。

永拆徐陈社，谁登陆谢场。应怜李都尉，偃卧绿沉枪。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。